Umorna sam od traženja da se uhapse Karadžić i Mladić rekla je Carla del Ponte Javiaru Solani. 6/3/03 - 2003-03-06
Mi znamo gdje je Karadžić, znamo da se kreće izmedju Republike Srpske i Crne Gore.
"Umorna sam od traženja da se uhapse Karadžić i Mladić i svih onih devetnaest bjegunaca od medjunarodne pravde u bivšoj Jugoslaviji", kaže danas glavna tužiteljica Haškog suda, Carla del Ponte, nakon susreta sa visokim predstavnikom EU za spoljnu politiku i sigurnost, Javierom Solanom, u Bruxellesu. Tri su se imena posebno čula tokom razgovora o podršci Unije hvatanju preostalih bjegunaca sa haških optužnica- Ratko Mladić, Radovan Karadžić i Ante Gotovina. "Nešto smo dokučili kada je u pitanju Mladić. Niko više u Srbiji ne poriče da je Mladić tamo. To je, dakle, poznata stvar. Poznato je, takodje, vlastima u Beogradu da je Mladić zaštićen od strane dijela vojske. Sada je problem tačno ga danas locirati, ali ja stvarno očekujem da će on biti uhapšen i prebačen u Hag", kaže Carla del Ponte. Ona dodaje da je poznato gdje se krije i Radovan Karadžić: Mi znamo gdje je - znamo da se kreće izmedju Republike Srpske i Crne Gore. Poznato nam je, takodje da je bio, ili je ovoga trenutka u manastiru Ostrog. Medjutim, kada proslijedim ovu informaciju premijeru Djukanoviću i crnogorskim vlastima, oni ne znaju i poriču", tvrdi glavna haška tužiteljica, naglašavajući da su njene informacije tačne a vjerodostojnost im osigurava činjenica da su prikupljene iz više pouzdanih izvora. "Moram reći da nam nedostaje politička volja u hvatanju Mladića i Karadžića", primjetila je Del Ponte, pozivajući EU i cijelu medjunarodnu zajednicu da pojača pritisak na vlasti u Srbiji i Crnoj Gori kako bi bjegunci bili konačno privedeni pravdi. "Sudjenje Momčilu Krajišniku bi trebalo početi za par mjeseci a Karadžić je suoptuženi. Mi, dakle, ne želimo ponavljati sudjenje još jednom". Govoreći o Anti Gotovini, Del Ponte iznosi uvjerenje da se on skriva izmedju Hrvatske i Hercegovine. " Hrvatska policija zna za njegovo kretanje samo kada je Gotovina u Hercegovini. Dakle, svi znaju gdje je general ali niko ništa ne čini da ga uhapsi", kaže glavna tužiteljica Haškog suda, prozivajući hrvatske vlasti ali i medjunarodne trupe u BiH, SFOR. Visoki predstavnik Javier Solana je, sa svoje strane, obećao u ime Unije da će na Srbiju i Crnu Goru biti izvršeni "svi mogući pritisci" kako bi pravdi bili privedeni svi optuženi za ratne zločine, naglašavajući da se očekuju rezultati od aktuelnog "transfera vlasti", posebno unutar vojnih struktura nove države.